32005D0303
L 097/38
JURNALUL OFÍCIAL AL UNIUNII EUROPENE
DECIZIA COMISIEI
din 31 martie 2005
privind neincluderea substanțelor acid cresilic, diclorofen, imazametabenz, kasugamicin și polioxin la anexa I la Directiva 91/414/CEE a Consiliului, precum și retragerea autorizațiilor pentru produsele fitosanitare care conțin aceste substanțe
[notificată cu numărul C(2005) 975]
(Text cu relevanță pentru SEE)
(2005/303/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), în special articolul 8 alineatul (2) paragraful al patrulea,
întrucât:
(1)
Articolul 8 alineatul (2) din Directiva 91/414/CEE dispune că un stat membru poate să autorizeze introducerea pe piață a produselor fitosanitare ce conțin substanțe active care nu sunt menționate la anexa I la această directivă, care sunt deja pe piață la doi ani de la data notificării directivei, într-o perioadă de doisprezece ani de la data notificării acestei directive, timp în care se efectuează o examinare graduală a acestor substanțe în cadrul unui program de lucru.
(2)
Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele de aplicare a etapelor a doua și a treia ale programului de lucru menționat la articolul 8 alineatul (2) din Directiva 91/414/CEE. În ceea ce privește substanțele active pentru care autorul notificării nu-și îndeplinește obligațiile care îi revin în temeiul acestor regulamente, nu se efectuează nici un control al conformității sau evaluare a dosarului. Pentru acid cresilic, diclorofen, imazametabenz, kasugamicin și polioxin, fie nu a fost prezentat nici un dosar conform, fie autorul notificării a declarat că nici un dosar nu va fi prezentat în termenele stabilite. În consecință, aceste substanțe active nu ar trebui înscrise la anexa I la Directiva 91/414/CEE și statele membre ar trebui să retragă toate autorizațiile acordate pentru produsele fitosanitare care conțin aceste substanțe.
(3)
În ceea ce privește substanțele active pentru care perioada de preaviz anterioară retragerii produselor fitosanitare care conțin aceste substanțe este scurtă, este rezonabil să se prevadă pentru eliminarea, antrepozitarea, introducerea pe piață și utilizarea stocurilor existente o perioadă de grație de maximum douăsprezece luni cu scopul de a se limita utilizarea acestor stocuri la o singură perioadă de vegetație suplimentară. În cazurile în care este prevăzută o perioadă de preaviz mai lungă, acest termen poate fi scurtat astfel încât să expire la sfârșitul perioadei de vegetație.
(4)
Pentru diclorofen, imazametabenz, kasugamicin și polioxin, informațiile au fost prezentate și evaluate de către Comisie în colaborare cu experți ai statelor membre. Acestea au arătat necesitatea de a continua utilizarea substanței în cauză. În astfel de cazuri, ar trebui prevăzute măsuri temporare pentru a permite elaborarea unor soluții de înlocuire.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Substanțele acid cresilic, diclorofen, imazametabenz, kasugamicin și polioxin, nu sunt înscrise la anexa I la Directiva 91/414/CEE.
Articolul 2
Statele membre trebuie să se asigure că:
1.
autorizațiile produselor fitosanitare care conțin acid cresilic, diclorofen, imazametabenz, kasugamicin sau polioxin sunt retrase până la 30 septembrie 2005;
2.
începând cu 15 aprilie 2005, nici o autorizație pentru produsele fitosanitare care conțin acid cresilic, diclorofen, imazametabenz, kasugamicin sau polioxin nu mai este acordată sau reînnoită în temeiul derogării prevăzute la articolul 8 alineatul (2) din Directiva 91/414/CEE;
3.
prin derogare de la punctul 1, statele membre menționate în coloana B a anexei pot menține până la 30 iunie 2007 autorizațiile referitoare la produse fitosanitare care conțin substanțele indicate în coloana A a acestei anexe pentru utilizările indicate în coloana C a anexei menționate, cu scopul de a permite elaborarea unei soluții de înlocuire eficiente pentru substanța în cauză.
Statele membre care au recurs la derogarea prevăzută la primul paragraf trebuie să se asigure că următoarele condiții sunt respectate:
(a)
prelungirea utilizării este acceptată numai în măsura în care aceasta nu are nici o influență nefastă asupra sănătății omului sau animalelor și nici un efect inacceptabil asupra mediului;
(b)
produsele fitosanitare de acest tip, care rămân pe piață după 30 septembrie 2005 sunt reetichetate astfel încât să satisfacă restricțiile de utilizare;
(c)
se impun toate măsurile corespunzătoare de atenuare a riscurilor eventuale;
(d)
se caută în mod activ soluții de înlocuire.
4.
Statul membru în cauză informează Comisia până la 31 martie 2005 cu privire la măsurile adoptate în aplicarea punctului 3 și în special cu privire la acțiunile întreprinse în conformitate cu literele (a)-(d).
Articolul 3
Orice perioadă de grație acordată de către un stat membru în conformitate cu articolul 4 alineatul (6) din Directiva 91/414/CEE trebuie să fie cât mai scurtă posibil.
Atunci când, în conformitate cu articolul 2 alineatul (1), autorizațiile trebuie să fie retrase până la 30 septembrie 2005, termenul expiră la 30 septembrie 2006.
Atunci când, în conformitate cu articolul 2 alineatul (3), autorizațiile trebuie să fie retrase până la 30 iunie 2007, termenul expiră la 31 decembrie 2007.
Articolul 4
Prezenta decizie se adresează statelor membre.
Adoptată la Bruxelles, 31 martie 2005.